ORDE do 27 de decembro de 2005 de delegación de competencias en materia de acuicultura no director xeral de Recursos Mariños e nos delegados territoriais desta consellería.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 05/01/2006

A actividade administrativa da Consellería de Pesca e Asuntos Marítimos supón unha concentración de funcións arredor do seu titular que aconsella, dado o seu volume, recorrer á delegación de competencias nos órganos dependentes da consellería, sen esquecer o debido respecto aos principios que informan a actividade administrativa e que a nosa Constitución recolle no seu artigo 103.1º.
A delegación de competencias permite a axilización administrativa necesaria e redunda en beneficio tanto da Administración como dos administrados, dentro do máis rigoroso respecto ás garantías xurídicas que a tutela dos intereses públicos exixe.
A delegación de competencias xa foi utilizada ao longo dos últimos anos en materia de acuicultura, dando lugar a numerosas ordes que afectan a procedementos diversos referidos a esta actividade. As modificacións normativas operadas nestes procedementos así como a busca da claridade e simplicidade, aconsella unificar nun só texto todas as delegacións de competencias relativas á mesma materia.
Polo exposto, facendo uso das facultades que me confiren os artigos 43.3º da Lei 1/1983, do 22 de febreiro, reguladora da Xunta e do seu presidente,
modificada pola Lei 11/1988, do 20 de outubro, e 13 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro,
DISPOÑO:
Artigo 1º
Deléganse no director xeral de Recursos Mariños as seguintes competencias en materia de acuicultura, de acordo co disposto no Decreto 406/1996, do 7 de novembro, polo que se aproba o Regulamento de viveiros de cultivos mariños nas augas de Galicia (modificado polos decretos 338/1999, do 3 de decembro e 174/2002, do 10 de maio):
a) Autorizacións para a constitución de hipotecas e outros dereitos de garantía sobre as concesións.
b) Autorización para o cambio de cultivo de especies autorizadas ou a realización de cultivos poliespecíficos, de acordo co establecido na Orde do 18 de abril de 2001, que regula o procedemento que rexerá a permuta de puntos de fondeadura e os cambios de sistema, localización e cultivo nos viveiros de cultivos mariños.
c) Transmisión mortis causa das autorizacións experimentais.
d) Revogación das autorizacións experimentais.
e) Acordo de retirada, a custa do titular, do viveiro que, logo da comunicación ao seu titular de que este non reúne as condicións mínimas de seguridade exixibles e da perigosidade que representa, así como da necesidade de reparación inmediata, non se levara a efecto no prazo establecido.
f) Autorización para traslado de semente, desdobramento de adultos, entre distintas rías comprendidas en ámbitos territoriais correspondentes a máis dunha delegación, de acordo co establecido na Orde do 14 de marzo de 1997, que establece as condicións para o traslado de moluscos bivalvos entre viveiros situados en augas da Comunidade Autónoma de Galicia.
Artigo 2º
Deléganse nos delegados territoriais da Consellería de Pesca e Asuntos Marítimos, no ámbito das súas respectivas atribucións, as competencias para:
2.1. Outorgamento de permisos de actividade para a instalación de expositores, de acordo o establecido na Lei 6/1993, do 11 de maio , de pesca de Galicia e na Orde do 2 de xaneiro de 1996 sobre expositores.
2.2. As seguintes funcións, de acordo co disposto no Decreto 406/1996, do 7 de novembro, polo que se aproba o Regulamento de viveiros de cultivos mariños nas augas de Galicia (modificado polo Decreto 338/1999, do 3 de decembro e Decreto 174/2002, do 10 de maio):
a) Autorización de cambios de sistema, de acordo co establecido na Orde do 18 de abril de 2001, que regula o procedemento que rexerá a permuta
de puntos de fondeadura e os cambios de sistema, localización e cultivo nos viveiros de cultivos mariños.
b) Comunicación ao titular do viveiro que non reúne as condicións mínimas de seguridade exixibles, da perigosidade que aquel representa, así como da necesidade de reparación inmediata e o prazo para levala a efecto.
c) Autorizacións para o traslado de semente, desdobramento e adultos, entre distintas rías, sempre dentro do seu ámbito territorial, de acordo o establecido na Orde do 14 de marzo de 1997, que establece as condicións para o traslado de moluscos bivalvos entre viveiros situados en augas da Comunidade Autónoma de Galicia.
d) Habilitacións para a extracción de semente de mexillón, como consecuencia dos acordos subscritos entre concesionarios de bateas ou as súas asociacións e as confrarías de pescadores ou agrupacións de mariscadores, de acordo co establecido na Orde do 26 de outubro de 2000 , que regula a extracción de semente de mexillón en bancos naturais.
2.3. A resolución dos expedientes en materia de transmisión dos seguintes títulos:
a) Concesións de bateas de cultivos mariños nas augas de Galicia, de acordo co artigo 59 da Lei 6/1993, do 11 de maio, de pesca de Galicia, o artigo 10 do Decreto 406/1996, do 7 de novembro, polo que se aproba o Regulamento de bateas de cultivos mariños nas augas de Galicia e a Orde do 15 de xuño de 1999 que regula o procedemento para a transmisión da titularidade das concesións dos viveiros de cultivos mariños nas augas de Galicia (modificada pola Orde do 8 de maio de 2000).
b) Concesións de establecementos de cultivos mariños e auxiliares na zona marítimo-terrestre, de acordo co artigo 56 da Lei 6/1993, de pesca de Galicia.
c) Permisos de actividade de establecementos de acuicultura e auxiliares na zona terrestre, de acordo co artigo 66 da Lei 6/1993, de pesca de Galicia, o Decreto 274/2003, do 4 de xuño, polo que se regula o procedemento de obtención do permiso e concesión de actividade para os establecementos de acuicultura e auxiliares de acuicultura na zona terrestre e a Orde do 21 de xullo de 2000, que regula o procedemento para a transmisión da titularidade do permiso de actividade en establecementos de cultivos mariños e auxiliares na zona terrestre.
2.4. A resolución dos expedientes en materia de prórrogas de:
a) Concesións de viveiros de cultivos mariños nas augas de Galicia, de acordo co artigo 59 da Lei 6/1993, do 11 de maio, de pesca de Galicia, o artigo 13 do Decreto 406/1996, do 7 de novembro, polo que se aproba o Regulamento de viveiros de cultivos mariños nas augas de Galicia e a Orde do 17 de novembro de 1999, que regula o procedemento
para o outorgamento de prórrogas das concesións dos viveiros de cultivos mariños nas augas de Galicia.
b) Concesións de establecementos de cultivos mariños na zona marítimo-terrestre, de acordo co artigo 55 da Lei 6/1993, de pesca de Galicia.
c) Permisos de actividade de establecementos de acuicultura e auxiliares na zona terrestre, de acordo co artigo 66 da Lei 6/1993, de pesca de Galicia, o Decreto 274/2003, do 4 de xuño, polo que se regula o procedemento de obtención do permiso e concesión de actividade para os establecementos de acuicultura e auxiliares de acuicultura na zona terrestre.
2.5. A resolución dos expedientes en materia de cambios de localización e permuta dos puntos de fondeadura dos viveiros de cultivos mariños habilitados mediante concesión, de acordo coa Orde do 18 de abril de 2001, que regula o procedemento que rexerá a permuta de puntos de fondeadura e os cambios de sistema, localización e cultivo nos viveiros de cultivos mariños.
2.6. A resolución dos expedientes en materia de inmersión de especies mariñas nas augas de Galicia, de acordo co artigo 22 da Lei 6/1993, de pesca de Galicia e cos artigos 54 e seguintes do Decreto 423/1993, do 17 de decembro, polo que se refunde a normativa vixente en materia de marisqueo, extracción de algas e cultivos mariños.
Artigo 3º
As resolucións administrativas que se adopten facendo uso da delegación de competencias conferida por esta orde, farán constar expresamente esta circunstancia e consideraranse ditadas polo órgano delegante.
Artigo 4º
A conselleira poderá reclamar, en calquera momento, o exercicio das competencias que son delegadas por esta orde, das cales quedan excluídos, en todo caso, os supostos previstos no artigo 13.2º da Lei de réxime xurídico das administracións públicas e do procedemento administrativo común e no artigo 44.2º da Lei reguladora da Xunta e do seu presidente.
Disposición derrogatoria
Quedan derrogadas expresamente a Orde do 12 de maio de 1992, pola que se delega nos delegados territoriais o outorgamento de licenzas para a instalación de expositores reguladores, a Orde do 9 de xaneiro de 1997 sobre delegación de competencias no director xeral de Marisqueo e Acuicultura e nos delegados territoriais da Consellería de Pesca, Marisqueo e Acuicultura, a Orde do 14 de xuño de 1999 pola que se delegan determinadas competencias nos delegados territoriais da Consellería de Pesca, Marisqueo e Acuicultura, a Orde do 14 de outubro de 1999 pola que se delegan determinadas competencias nos delegados territoriais da
Consellería de Pesca, Marisqueo e Acuicultura, e a Orde do 16 de xaneiro de 2004 sobre delegación de competencias nos delegados territoriais da Consellería de Pesca e Asuntos Marítimos, para autorización de inmersións de especies mariñas nas augas de Galicia, a disposición adicional da Orde do 18 de abril de 2001 pola que se regula o procedemento que rexerá a permuta de puntos de fondeadura e os cambios de sistema, localización e cultivo nos viveiros de cultivos mariños, e todas aquelas disposicións de igual ou inferior rango que se opoñan ao previsto nesta orde.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 27 de decembro de 2005.
María del Carmen Gallego Calvar
Conselleira de Pesca e Asuntos Marítimos